Minister lei klopjag op Durban-tronkFoto: SABCNewsOnline/Twitter Ronald Lamola, minister van justisie en korrektiewe dienste, het Vrydagaand ŉ klopjag gelei by die Westville-gevangenis in Durban. Daar is tydens die klopjag beslag gelê op 25 selfone, 16 selfoonlaaiers, vyf oorfoonstelle, dagga, twee daggapype, ses SIM-kaarte en onwettige kontant ter waarde van R390. Lamola het homself verbind om nog meer klopjagte uit te voer by korrektiewe fasiliteite landswyd om toe te slaan op alle smokkelary in tronke. Hy het onderneem dat streng stappe gedoen sal word teen korrektiewe beamptes, wat skuldig bevind word aan smokkelary. “Ons wil ŉ omgewing skep wat voordelig is vir die rehabilitasie van oortreders. Smokkelary is een van die ontwrigtings waarvan ons ontslae moet raak,” het Lamola gesê. Hy doen ook ŉ beroep op lede van die gemeenskap wat gevangenisse besoek om met die departement saam te werk. Hy versoek dat die gemeenskap nie medepligtig moet wees en onwettige middele aan oortreders sal smokkel nie.